  Виталий Пронин    Зинаида Рябинина, валтӥсь редактор:Кылем арын, 100 аръем юбилеймылы сӥзьыса, усьтӥм «Сю сюрес» рубрика. Лыдӟисьёсмылы ми сӥзим ар ӵоже 100 гуртэ вуылыны.Зэмзэ вераса, ар ӵоже ми данаклы трос гуртъёсы вуиськом, но та рад малпам журналистъёсын азьвыл данъяллямтэ гуртъёсы потаны. Кытчы но ӧз вуылэ ар ӵоже милям корреспондентъёсмы, кыӵе но учыре ӧз сюрылэ! Трык, Торокан, Котомка, Адями, Париж... Мар со, шуиськоды? Удмурт гуртъёслэн нимъёссы! Куд-огез сярысь журналистъёслэн гинэ ӧвӧл, тодосчиослэн но кылылэмзы вылымтэ. Мар веранэз ни отчы кинлэн ке ветлэмез, пумиськонъёс ортчытэмез сярысь.Ар ӵоже та малпанмес быдэстом но пытсалом, малпам, соин, туж дыртыса, номерлы быдэ, тодматӥм тӥледыз быдэн 2 гуртэн. Табере учкелэ туннэ номерысьтымы 19-тӥ бамез - татын печатлаське 100-тӥ гурт! Юбилей материал улэ сюриз... юбилей гурт - Глаз ёросысь Лекшур. Ум ватэлэ, ми юромо бырйим газетмылэсь огъёззэ - ӵапак туэ 100 ар тырме, пе, та гуртлы но.  Зэм, асьсэос гуртоос со сярысь уг но тодо, уг но малпасько. Мар бен, газетчиослэн ужзы - калыкез югдытыны. Зэм, та гуртын «Удмурт дуннеез» лыдӟе чылкак одӥг семья гинэ. Сыӵе учыр тросэтӥ - газетты проч ӟеч, но... Уг басьто. Гуртын одӥг-кык гожтӥськись вань ик ке, почтальонэз магазинын-кытын шымыртыса, сумкаысьтыз газет потто но пӧсьтытозяз лыдӟо. Серекъялод оло бӧрдод - чылкак 100 ар талэсь азьвыл кадь.Табере юалоды, вылды: 100 гурт тырмытӥды бере, озьыен, пичи гуртъёстӥ уд ветлэ ни? Ветлом. Ми ке, ӧм, кин? Москваослы но, ижъёслы но асьмеос тунсыко ӧвӧл, нош ми, «удмурт дуннеос», ваньмы гуртысь потэмын, соин та тема котьку сюлэмшугъяськытэ. Куддыр вӧсь луытозь ик - пичи гуртъёсысь калык сокем ас вактаз усемын, соос журналист шоры «лымы адями» шоры сямен учко, ульчаысен синйылтыса, капказэс ӵогало, укнозэс возъяло... Нош буйгатэммы бере ӟыгыръяса, утялтыса келяло - соос паймо, кин ке соосын но тунсыкъяське на шуыса!Нош тодӥськоды-а, кӧня гурт али шаерамы, кӧняез быремын, кӧняез кылдэмын - лыдӟе со сярысь 9-тӥ бамысь. Мукет газет со сярысь уз гожты.  